Nos Garnerus decanus christianitatis diuionensis, notum facimus omnibus presentes litteras inspecturis quod nos litteras inferius annotatas vidimus, et diligentes inspeximus, non concellatas non abolitas nec in aliqua sui parte viciatas et eas verbo ad verbum legimus, quarum forma et tenor talis est. Ego Odo dominus Montis Acuti, notum facimus uniuersis presentem paginam inspecturis quod cum inter venerabilem virum P... abbatem Sancti Stephani diuionensis ex una parte, et inter B... militem de Marne ex altera, questio verteretur super quadam petia vinee que est in comba Johannis Molendinarii et manso Johannis Carpentarii, compromissum fuit hinc inde in dominum Hodonem clericum de Sancto Michaele et dominum Johannem Bertelais militem, per quos tota controuersia pacificata fuit in hunc modum: dictus siquidem miles acquitauit penitus prenominato abbati et ecclesie Sancti Stephani diuionensis super memoratam petiam vinee saluis quatuordecim denariis censualibus de martio in martium persoluendis et mansum supradictum. Abbas vero de bonis ecclesie dedit prefato militi nouem libras diuionenses monete; dicta vero compositio facta fuit laudantibus et consentientibus Marcella uxore et Arnulpho filio uxoris militis supradicti. Quod ut ratum et firmum maneret ad petitionem utriusque partis, sigillo meo presentem paginam roboraui. Actum Diuioni anno gratie M°. CC°. XIX°. mense februarii. Nos vero supradictis litteris omnibus visis et diligenter inspectis de verbo ad verbum lectis hinc earum presenti transcripto sigillum nostrum apposuimus requisiti. Datum anno domini M°. CC°. quadragesimo quinto mense novembris.